Radio-omroeper se seuntjie verdrink amperDarren Scott se twee seuntjies, Mark en Matthew. Foto: Facebook Hy het aan Maroela Media gesê Matthew, sy jongste seun, en sy broer, Mark (4), was onder die toesig van hul kinderoppasser terwyl Scott ŉ middagslapie geniet het. “Hy [Matthew] moes op ŉ manier onder haar oë uitgeglip het, want die volgende oomblik het Mark vir my gesê sy boetie het in die water geval.” Volgens Scott het hy eers na die swembad gehardloop en toe na die visdammetjie, waar hy Matthew op sy rug met sy kop onder die water aangetref het. “Ek het onmiddellik ingeklim en hom uitgetrek. Die ergste was dat ek nie geweet het hoe lank hy onder die water was nie.” Scott het gesê Matthew het eers net ŉ geskokte uitdrukking op sy gesig gehad voordat hy begin huil het. Scott het Matthew in ŉ bad warm gemaak voordat hy hom na ŉ nabygeleë hospitaal gehaas het waar dokters hom ondersoek het. Matthew is oornag in die hospitaal gehou vir waarneming, maar het gelukkig geen skade opgedoen nie. “Ek sidder steeds as ek daaraan dink. ŉ Mens kan nie help om te wonder nie: Wat as hy langer onder die water was? Wat as sy boetie hom nie gesien het nie? Maar hy is honderd persent reg en gesond en dit is al wat saak maak.”